
R E P U B L I K A   H R V A T S K A

R J E Š E N J E

 	Visoki prekršajni sud Republike Hrvatske u vijeću sastavljenom od sutkinje Gordane Korotaj, predsjednice vijeća, te sutkinja Anđe Ćorluka i Ivanke Mašić, članica vijeća, uz sudjelovanje sudske savjetnice Nine Lukić, zapisničarke, u postupku izvršenja prekršajne sankcije osuđenici Sandri Marković, rješavajući o žalbi osuđene, podnesenoj protiv rješenja Općinskog suda u Slavonskom Brodu, Stalne službe u Novoj Gradišci od 1. lipnja 2026., broj: Pp Ikp-591/2026-2, u sjednici vijeća održanoj 15. srpnja 2026., 

r i j e š i o   j e

I. U povodu žalbe osuđenice Sandre Marković, a po službenoj dužnosti, ukida se pobijano rješenje. 

II.	Uslijed odluke iz točke I., žalba osuđenika je postala bespredmetna.

Obrazloženje
1. Rješenjem Općinskog suda u Slavonskom Brodu, Stalne službe u Novoj Gradišci od 1. lipnja 2026., broj: Pp Ikp-591/2026-2, neplaćena novčana kazna od 330,00 eura, izrečena presudom Općinskog prekršajnog suda u Zagrebu, poslovni broj: Pp-19215/2023-3 koja je postala pravomoćna 5. veljače 2024., zamijenjena je radom za opće dobro u trajanju od 18 sati. Istim rješenjem određeno je da se, u slučaju da osuđenica ne pristane na rad za opće dobro ili ga ne izvrši svojom krivnjom u roku koji je za to određen, neplaćena novčana kazna od 330,00 eura, zamjenjuje kaznom zatvora 9 dana.

2. Protiv tog rješenja pravodobnu žalbu je osobno podnijela osuđena Sandra Marković u kojoj ističe kako moli sud da uzme u obzir da je osuđenica samohrana majka dvoje maloljetne djece te nije u stanju trenutno raditi zbog djeteta od 20 mjeseci.  

3. Žalba je bespredmetna.

4. Visoki prekršajni sud Republike Hrvatske, kao drugostupanjski sud, na temelju čl. 211. st. 3. i čl. 202. st. 1. Prekršajnog zakona (NN 107/07, 39/13, 157/13, 110/15, 70/17, 118/18, 114/22), ispitujući pobijano rješenje po službenoj dužnosti utvrdio je da u konkretnom predmetu nisu bili ispunjeni zakonski uvjeti za zamjenu neplaćene novčane kazne radom za opće dobro. 
5. Naime, presudom Općinskog prekršajnog suda u Zagrebu, poslovni broj: 71. Pp-19215/2023 od 15. siječnja 2024., koja je postala pravomoćna 5. veljače 2024., osuđenica Sandra Marković proglašena je krivom radi počinjena prekršaja iz članka 296. stavka 1. točke 16. i stavka 3.  Zakona o autorskom pravu i srodnim pravima. Iz navedene presude kojom je osuđenica proglašena krivom i izrečena joj novčana kazna proizlazi da je osuđenica Sandra Marković  kažnjena kao fizička osoba obrtnik. 

6. Odredbom članka  152. stavka 10. i 11. Prekršajnog zakona, propisano je: 
„(10) Ako tijelo nadležno za ovrhu nije od osuđenika fizičke osobe novčanu kaznu do 265,45 eura, pravne osobe, fizičke osobe obrtnika i fizičke osobe koja obavlja drugu samostalnu djelatnost u cjelini ili djelomično naplatilo novčanu kaznu, troškove postupka ili oduzetu imovinsku korist u roku od dvije godine od primitka naloga iz stavka 4. ovoga članka, odmah će o tome na odgovarajući način obavijestiti podnositelja naloga.
 (11) Kada primi obavijest iz st. 10. ovog članka, tijelo postupka će od Porezne uprave zatražiti da provede ovrhu na drugoj imovini osuđenika.“

7. Dakle, slijedom citiranih zakonskih odredbi, nenaplaćena novčana kazna izrečena fizičkoj osobi obrtniku i fizičkoj osobi koja obavlja samostalnu djelatnost ne zamjenjuje se radom za opće dobro već se naplaćuje na drugoj imovini osuđenika putem Porezne uprave, pa u konkretnom predmetu, nisu postojale zakonske osnove za donošenje rješenja o zamjeni nenaplaćene novčane kazne radom za opće dobro temeljem članka 152. stavka 6. Prekršajnog zakona.

8. Slijedom navedenog, temeljem članka 211. stavka 2. točke 3. Prekršajnog zakona, odlučeno je kao u izreci.

Zagreb, 15. srpnja 2026.

Zapisničarka:                                                                              Predsjednica vijeća:

Nina Lukić, v.r.							     Gordana Korotaj, v.r.

